La primera gala benèfica "Moda Gandia, units contra el càncer, per tu" tindrà lloc el 12 de gener
04 gener 2018

## La primera gala benèfica "Moda Gandia, units contra el càncer, per tu" tindrà lloc el 12 de gener04 gener 2018Última actualització: 14 juliol 2025

![](../gestion/img/_AO_1796-copia.jpg)  
  

Els salons de Foment AIC acolliran el pròxim 12 de gener a partir de les 19 hores la primera gala benèfica "Moda Gandia, units contra el càncer, per tu" a benefici de l'Associació Espanyola Contra el Càncer.  
  
En la roda de premsa de la presentació de l'activitat solidària han participat la regidora delegada de l'àrea de Salut, Liduvina Gil; Maribel Codina, presidenta d'AECC Gandia; Vanesa González coordinadora de l'esdeveniment i Maite Oliver, impulsora de la iniciativa.  
  
**Liduvina Gil** ha explicat que "el diagnòstic d'una malaltia oncològica suposa una gran aflicció per a qualsevol família. Malgrat que en els darrers anys s'ha avançat molt en els tractaments no deixa de ser un trauma per pacient, familiars i amics". "Amb aquesta gala pretenem aconseguir recursos perquè es continue estudiant i investigant en la prevenció del càncer a més d'ajudar als que patixen la malaltia". "Vull agrair a Maite Oliver, gerent de la perruqueria Pentinat, per posar en marxa aquesta iniciativa i haver sumat tantes persones a l'acte solidari".  
  
**Maribel Codina** va agrair en primer lloc a l'Ajuntament de Gandia i a Foment la col·laboració prestada i va destacar la col·laboració que aportaran prop de 20 empreses. "Tindrem música en directe per a xiquets i adults. Crec que serà un esdeveniment molt bonic amb el qual volem ajudar totes les persones que patixen la malaltia i aconseguir fons per millorar la seua qualitat de vida".  
  
Per la seua banda, **Maite Oliver** va explicar que "sóc una persona que per diverses circumstàncies es va veure afectada pel càncer i sempre he col·laborat en aquest tipus d'iniciatives. La idea va sorgir fa uns cinc mesos després d'una conversa amb unes clientes afectades per la malaltia. A poc a poc va anar prenent forma la iniciativa d'organitzar una vesprada alegre i divertida que també permetera recaptar fons. Més que una passarel·la de moda serà una vesprada agradable per a tots". "Vull agrair a l'Ajuntament, l'AECC i als col·laboradors que ens han prestat l'ajuda. Hi ha molta gent que s'ha quedat amb ganes de participar i estic segura que hi haurà més edicions".  
  
**Vanesa González,** que juntament amb **Óscar Carvajal** coordinaran i organitzaran l'esdeveniment, va declarar que "com hi ha tants col·laboradors, serà una passarel·la més llarga del que és habitual però intentarem que siga amena i propera. En finalitzar la gala tindrem un còctel a més de sorpreses i una rifa gràcies als nostres col·laboradors. Esperem que siga un èxit i que tots els públics la gaudisquen".  
  
L'entrada té un cost de 8 euros i es pot adquirir en qualsevol dels establiments col·laboradors de la iniciativa. També es pot contribuir a la iniciativa amb la fila 0 que té un preu de 5 euros.

[Documentos adjuntos](../gestion/documentos/CARTEL-GALA-FINAL-arreglado-ult.jpg)